Waruna

Etimologi

Nama Waruṇa berasal daripada sebutan vṛ ("liput, tutup" atau "tahan, ikat") dengan imbuhan -uṇa-, dan bermaksud  "yang meliputi atau mengikat", seperti laut atau sungai yang meliputi Bumi, tetapi juga merujuk kepada "terikat" kepada hukum alam atau Rita.
Georges Dumézil (1934) membuat kaji selidik berkenaan identiti Waruna dan dewa Yunani Ouranos pada taraf budaya Indo-Eropah awal.
Pengecaman asal nama Ouranos dengan Waruna dalam Sanskrit berdasarkan perkataan asal Proto-Indo-Eropah *ŭer yang bermakna "mengikat" – dewa Waruna mengikat yang terhina, dewa Yunani Ouranos mengikat bangsa Siklop. Walaupun pengusulan nama Waruna tidak dinafikan, pengusulan Ouranos ditolak dan perkataan asal *wers- "lembap, titis" digunakan (Sanskrit vṛṣ "hujan, curah").

Veda

Dalam helaian awal Rig Veda, Waruna ialah penjaga hukum akhlak, dia menyeksa barangsiapa yang berbuat dosa tanpa terasa kesal dan mengampuni barangsiapa yang berbuat salah dan berasa insaf. Waruna disebut dalam banyak gita puja Rig Veda, seperti 7.86–88, 1.25, 2.27–30, 8.8, 9.73 dan sebagainya. Kaitannya dengan air, sungai dan laut disebut dalam kitab Veda. Pemuisi Veda menyatakan Waruna sebagai satu contoh prinsip mulia dan akhlak. Contohnya, gita 5.3 dalam Rig Veda bertulis:
Kala kaulahir kau ialah Varuna, wahai Agni.

Kala dinyala, engkaulah Mitera.

Dalammu, wahai anak kekuatan, semua dewa dipusatkan.

Engkau Indera kepada insan yang bawakan persembahan.

Engkau  Aryaman, apabila dianggap punyai

 nama tersembunyi perawan, wahai sang swamampan.
—Rigveda 5.3.1-2, Berdasarkan terjemahan: Hermann Oldenberg
Waruna dan Mitera ialah dewa hal ehwal masyarakat dan sumpah janji, dan kerap kali dikembarkan menjadi Miterawaruna. Mitera dan Waruna dikelaskan sebagai Asura dalam Rig Veda (contoh: RV 5.63.3), tetapi mereka juga digelar sebagai Dewa (contoh: RV 7.60.12). Waruna, sebagai raja Asura, dijadikan Dewa selepas mengaturkan alam semesta oleh Indera selepas dia mengalahkan Waritera.
Menurut Doris Srinivasan, seorang profesor Indologi yang kaji bidang agama, gabungan Waruna dan Mitera ialah dewa yang samar-samar, seperti gabungan Rudra-Siwa. Dua-dua ada sifat bengis dan mengasihani dalam kepercayaan India. Waruna dan Rudra dianggap sama dengan "pandangan, kecerdikan menyeluruh", dua-dua dewa arah utara dalam kitab Veda (Waruna kemudiannya dijadikan barat), dua-dua boleh diberi "persembahan yang rosak atau cedera", yang mungkin berkisar kepada yang Waruna sama dengan Rudra. Tambahan pula, gita puja Rig Veda 5.70 panggil gabungan Mitera Waruna sebagai rudra, mengikut Srinivasan. Menurut Samuel Macey dan ilmuwan lain, Waruna ialah dewa Indo-Aryan yang kuno dari alaf ke-2 SM, yang menjadi Rudra dalam dewa Hindu, dan Rudra-Siwa dua-dua jadi "abadi dan dewa masa".
Dalam Vajasaneyi Samhita 21.40 (Yajurveda), Waruna dipanggil dewa pelindung pakar perubatan, pemilik "seratus seribu penawar". Keupayaannya dan kaitannya dengan "kecerdikan menyeluruh" juga terdapat dalam Atharvaveda (~1000 SM). Waruna juga disebut dalam Upanishad awal, di mana peranannya berubah. Dalam ayat 3.9.26 Brihadaranyaka Upanishad (~800 SM), misalnya, dia dinyatakan sebagai tuhan di bahagian barat, tetapi dewa yang dijumpai pada "air" dan bergantung sepenuhnya pada "hati" dan api jiwa.  Dalam Katha Upanishad, Aditi adalah sama dengan dewi bumi. Dia dinyatakan dalam teks Veda sebagai ibu Waruna dan Mitera bersama dengan tuhan-tuhan Veda lainnya, dan dalam kepercayaan Hindu lewat, sebagai ibu bumi dia diperikan sebagai ibu kepada semua dewa.   
Dalam Yajurveda dikatakan: "Bahkan Waruna ialah Wisnu dan Wisnu ialah Waruna dan maka persembahan yang baik harus dibuat kepada dewa-dewa ini." || 8.59 ||

Ramayana

Seri Rama ada berjumpa dengan Waruna dalam Ramayana (Hikayat Seri Rama). Contohnya, menurut Ramesh Menon, semasa mengikhtiarkan cara untuk menyeberangi laut ke Langkapuri, di mana isterinya Sita Dewi ditawan oleh Maharaja Rawana, Rama (awatara/jelmaan dewa Bisnu) melakukan prawpawesha (sembahyang, pertapaan) kepada Waruna, sang dewa lautan, selama tiga hari dan tiga malam. Waruna tidak menjawab, dan Seri Rama muncul pada pagi keempat dengan marah. Dia menyatakan kepada saudaranya Laksamana bahawa "bahkan dewa-dewa unsur hanya dengarkan keganasan, Waruna tidak menghormati kelembutan, dan doa-doa murni tiada didengar". 
Dengan busur dan panahnya, Seri Rama bersiap untuk menyerang lautan dan membakar air untuk hasilkan laluan pasir untuk bala tentera keranya untuk melintas dan dengan demikian berdepan Maharaja Rawana. Laksamana merayu kepada Seri Rama, berdasarkan terjemahan oleh Menon, bahawa dia patut kembali ke "cara aman seperti nenek moyang kita, kamu boleh menangi perang ini tanpa meranapkan laut". Seri Rama melepaskan tali busurnya dan bahanalah seluruh lautan itu dimakan api. Apabila Rama meningkatkan senjatanya, Waruna muncul dari lautan. Dia membongkok kepada Seri Rama, mengatakan bahawa dia sendiri tidak tahu bagaimana untuk bantu Seri Rama kerana laut itu dalam, luas dan dia tidak dapat mengubah sifat laut. Waruna meminta Seri Rama untuk ingat bahawa dia adalah "semangat keamanan dan cinta, dan kebencian tidak sesuai dengannya". Waruna berjanji kepada Seri Rama bahawa dia tidak akan mengganggu dia atau tenteranya sambil mereka bina titian dan menyeberang ke Langkapuri.

Dalam Tolkappiyam

Tolkappiyam, sebuah karya nahu Tamil dari abad ke-3 SM membahagikan orang-orang Tamilakam kuno kepada 5 bahagian landskap Sangam: kurinji, mullai, paalai, marutham dan neithal. Setiap landskap ditetapkan dengan tuhan berbeza. Neithal digambarkan sebagai landskap pantai yang didiami oleh nelayan dan pedagang laut, dengan dewa laut dan hujan, Varunan atau Kadalōn. "Varuna" bermaksud air yang menyumbang kepada lautan dalam bahasa Tamil.

Hindu Sindhi

Jhulelal dipercayai oleh Hindu Sindhi ialah suatu bentuk jelmaan Waruna. Mereka meraikan perayaan Cheti Chand untuk menghormatinya. Perayaan tersebut menandakan kedatangan musim bunga dan tuaian, tetapi dalam masyarakat Sindhi ia juga menandakan kelahiran Uderolal pada tahun 1007, selepas mereka berdoa kepada dewa Waruna untuk selamatkan mereka daripada dianiayai penguasa Muslim zalim bernama Mirkhshah. Uderolal berubah bentuk menjadi seorang pahlawan dan orang tua yang berpidato dan menegur Mirkhshah bahawa umat Islam dan Hindu dua-dua berhak dapat kebebasan keagamaan yang sama. Beliau, sebagai Jhulelal, dijadikan pejuang rakyat di Sindh, bagi kedua-dua agama. Antara pengikut Sufi beliau, Jhulelal dikenali sebagai "Khwaja Khizir" atau "Syeikh Tahit" kedua-duanya merujuk kepada Lal Shahbaz Qalandar. Sindhi beragama Hindu, menurut legenda ini, merayakan tahun baru sebagai hari lahir Uderolal.

Theravada

Tipitaka Pali dari aliran Theravada memahami Waruna (Sanskrit; Pali: Varuna) sebagai raja dewa dan pendamping Sakka, Pajāpati dan Isana. Dalam pertempuran menentang Asura, dewa-dewa Tawatimsa diminta untuk perhatikan panji Waruna agar semua ketakutan mereka lesap (S.i.219). 
Tevijja Sutta menyebut Waruna bersama Indera, Soma, Isana, Pajāpati, Yama dan Mahiddhi sebagai dewa-dewa yang diseru oleh para brahmin. 
Ātānātiya Sutta menyenaraikan Waruna dalam kalangan ketua Yakkha . 
Buddhaghosa menyatakan (SA.i.262) bahawa Waruna adalah sama pada umur dan kemuliaan (vanna) dengan Sakka dan mengambil tempat ketiga dalam perhimpunan dewa.

Mahayana

Dalam Buddhisme Asia Timur, Waruna ialah seorang darmapala (dewa penegak tatasusila) dan sering digolongkan sebagai salah satu daripada Dua Belas Dewa(Jepun: Jūniten, 十二 天). Dia mengetuai arah barat.  
Di Jepun, Waruna dipanggil "Suiten" (水 天 bermaksud "dewa air"). Beliau dimasukkan dengan sebelas dewa lain yang termasuk Taishakuten (Sakra/Indera), Fūten (Vayu), Enmaten (Yama), Rasetsuten (Nirṛti/Raksasa), Ishanaten (Isana), Bishamonten (Waisrawaṇa/Kuwera), Katen (Agni) Bonten (Brahma), Jiten (Pertiwi), Nitten (Suria/Aditya), dan Gatten (Cendera).

Dalam anutan Shinto

Waruna juga disembah dalam agama Shinto Jepun. Salah satu kuil Shinto yang dikhaskan kepadanya ialah <i id="mwww">Suitengū</i> ("Istana Suiten") di Tokyo. Selepas maharaja Jepun mengeluarkan bunri Shinbutsu, sebuah pemisahan Shinto dan amalan Buddha sebagai sebahagian daripada Pemulihan Meiji, Waruna/Suiten telah dikenali sebagai Tuhan agung Jepun, Amenominakanushi .